A spanyol nagydíj időmérőjén a 10. helyet szerezte meg, a versenyt pedig tizenegyedikként zárta. Monacóban az időmérőn 18. lett, de Hamilton váltócsere miatti büntetése következtében egy hellyel előbbről indulhatott. A versenyen egy boxkiállásos taktikával indult el, jó tempóban autózott, azonban a 30. körben fékhiba miatt kénytelen volt feladni a versenyt. A török nagydíjra új aerodinamikai csomaggal érkezett a BMW, ennek részeként új, kétszintű diffúzort szereltek be az autóba. Ezzel érezhetően javult a csapat versenyképessége – az időmérő edzésen Kubicának sikerült bejutnia a Q3-ba, végül a 10. helyet szerezte meg. A futamon a 7. pozícióba sikerült előre lépnie, így megszerezte szezonbeli első két pontját. A brit nagydíj ismét a BMW visszaesését hozta. Kubica az időmérőn 12., a futamon 13. lett.